Bent Bøgsted (DF), 2010-11-30:
Lovforslaget her handler om en effektiv refusionsmodel, hvor refusionen ændres til at blive givet efter en 30-50-model.
Det har vi også diskuteret i tidligere lovforslag, og de skal også ses i sammenhæng.
Det, der har været vigtigt her, er, at vi skulle have stoppet de her endeløse kurser, der ikke førte til noget.
Vi kender alle sammen historierne om, at folk skulle lave spaghettitårne, finde sin indre fugl, gå rundt i skoven med bind for øjnene, sidde til jobsøgningskurser, hvor man skulle lære at skrive en ansøgning og måske bruge 4-5 uger på det, eller hvad de ellers kan finde på at sætte folk til på sådan et kursus.
Det er heller ikke nogen mening med de kurser, hvor man sætter en stor flok mennesker med forskellig baggrund sammen, som så skal lære at bruge en computer, så de kan skrive deres cv.
Så sidder der nogle computereksperter sammen med nogle kontanthjælpsmodtagere, der måske aldrig har set en computer, og så er det dem, der er eksperter på computere, der kommer til at undervise de andre i stedet for læreren, fordi de faktisk ved mere om computere, end læreren gør.
Det er ikke hensigtsmæssigt, og det skal der sættes en stopper for.
Samtidig har vi også den situation, at vi i forbindelse med det her lovforslag her til december skal til at forhandle om grupper, der skal fritages for en indsats.
Det drejer sig om dem, der har fået job; det drejer sig om nogle, der er afklarede og går på efterløn om måske en eller to måneder; det drejer sig om nogle, der går på pension; det drejer sig om nogle, der skal i gang med et uddannelsesforløb, som de har en dato for.
Der er rigtig mange ting, der er underlige og totalt uforståelige – hvorfor skal man blive ved med at søge job, hvorfor skal man sendes i aktivering, når man har en aftale om at få job?
Det skal der sættes en stopper for, men det ligger ikke i det her lovforslag, det skal vi af andre grunde til at forhandle her i december.
Det kunne godt have været med her, og det havde jeg håbet, men det kunne ikke lade sig gøre.
En af de vigtigste ting er efter Dansk Folkepartis mening faktisk, at vi skal sikre, at vi ikke hører de historier om meningsløs aktivering og meningsløs jobsøgning, der ikke fører til noget som helst.
Der er rigtig mange elementer, vi skal se på i den forbindelse, og det ser jeg selvfølgelig frem til at få på plads.
I det her ligger også spørgsmålet om driftsloftet.
Men alt i alt er det en ny model, som kommunerne skal til at arbejde med, og i den forbindelse er der også taget hensyn til kommunerne.
De får mindre i direkte refusion, men så er der bloktilskud, og det særlige beskæftigelsestilskud øges, og desuden er der en budgetgaranti for kommunerne.
Det, som vi skal være sikre på, er, at kommunerne så har forstået det her udspil, og det er jeg langt fra sikker på at de har, og derfor skal der selvfølgelig også gøres en ekstra indsats fra ministeriet for at definere, hvordan og hvorledes det her skal forstås.
Vi har jo set kommuner, der er i fuld gang med at sige, at nu skal de lave det hele om, før de egentlig ved, hvad de skal lave om.
De har selvfølgelig fundet ud af, at nu kommer det her lovforslag, og at det indeholder ændringer i forbindelse med refusionen, og så skal de i gang med at se på, hvor de kan finde besparelser.
Der skal vi selvfølgelig være sikre på, at kommunerne har forstået systemet rigtigt, og at de ikke handler i febrilsk hast f.eks. i forbindelse med afskedigelser, og det kan jo komme på tale.
Der er også en del omlægninger, for nu skal der være tale om virksomhedsrettet aktivering.
Man skal ind og kigge på, hvordan man får mest ud af de midler, man har at gøre godt med, hvordan man får flest tilbage i job, og det gør man altså igennem en virksomhedsrettet aktivering, det gør man ikke ved at sende folk på et kursus, hvor de sidder og triller tommelfingre eller lægger syvkabale, som der også er rigtig mange der har været udsat for.
Så vi har lyttet meget til den kritik, der er kommet fra de ledige, og vi også set på den kassetænkning, der har foregået ude i kommunerne.
Alle kender til den kassetænkning, der foregik i Københavns Kommune, hvor det var ret store beløb, de havde fået udbetalt for meget.
Det er ikke rimeligt, at vi skal have den slags historier, og derfor er det også formålstjenligt at få lavet systemet om, så Dansk Folkeparti støtter forslaget.